b'\n_START_ARTICLE_\nPasireotid\n_START_SECTION_\nMehanizem delovanja\n_START_PARAGRAPH_\nCushingovo bolezen povzro\xc4\x8da adenom hipofize oziroma pove\xc4\x8danje mo\xc5\xbeganskega priveska (hipofize). Posledi\xc4\x8dno nastaja v telesu preve\xc4\x8d adrenokortikotropni hormon (ACTH), ki pa povzro\xc4\x8di \xc4\x8dezmerno spro\xc5\xa1\xc4\x8danje drugega hormona, kortizola. Somatostatin je hormon, ki nastaja v telesu in zavira tvorbo dolo\xc4\x8denih hormonov, med drugim tudi hormona ACTH. Pasireotid je cikloheksapeptid, ki deluje kot analog somatostatina in podobno kot naravni peptidni hormoni somatostatin-14 in somatostatin-28 (ki ju imenujemo tudi spro\xc5\xa1\xc4\x8danje somatotropina zavirajo\xc4\x8di hormon) in drugi analogi somatostatina se ve\xc5\xbee na receptorje za somatostatin. Pri \xc4\x8dloveku je znanih pet podvrst receptorjev za somatostatin: hsst1, 2, 3, 4 in 5, ki se v normalnih fiziolo\xc5\xa1kih razmerah izra\xc5\xbeajo v razli\xc4\x8dnih tkivih. Analogi somatostatina se razli\xc4\x8dno mo\xc4\x8dno ve\xc5\xbeejo na receptorje hsst; pasireotid se z veliko afiniteto ve\xc5\xbee na \xc5\xa1tiri od petih receptorjev hsst in tako lahko zavre tvorbo hormona ACTH.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nKlini\xc4\x8dna \xc5\xa1tudija je pokazala da je varnostni profil pasireotida z ozirom na ne\xc5\xbeeleni u\xc4\x8dinek|ne\xc5\xbeelene u\xc4\x8dinke na prebavila in tvorbo \xc5\xbeol\xc4\x8dnih kamnov primerljiv z drugimi analogi somatostatina, se pa je pri pasireotidu pogosteje pojavila hiperglikemija (povi\xc5\xa1ane vrednosti krvnega sladkorja). Ve\xc4\x8dino huj\xc5\xa1ih ne\xc5\xbeelenih u\xc4\x8dinkov sta predstavljali hiperglikemija (pri 13\xc2\xa0% bolnikov) in sladkorna bolezen (pri 7\xc2\xa0%). Nasploh so se ne\xc5\xbeeleni u\xc4\x8dinki, povezani s hiperglikemijo, pojavili pri 73\xc2\xa0% bolnikov, pri 6\xc2\xa0% bolnikov so zaradi teh ne\xc5\xbeelenih u\xc4\x8dinkov zdravljenje prekinili. Med zelo pogostimi ne\xc5\xbeelenimi u\xc4\x8dinki se poleg hiperglikemije in tvorbe \xc5\xbeol\xc4\x8dnih kamnov pojavlja tudi mo\xc4\x8dna utrujenost. Pogosto se pojavijo zni\xc5\xbeana raven kortizola (lahko povzro\xc4\x8di izredno \xc5\xa1ibkost, utrujenost, zmanj\xc5\xa1anje telesne mase, ob\xc4\x8dutek slabosti, bruhanje in nizek krvni tlak), po\xc4\x8dasno bitje srca in nizek krvni tlak (lahko pride do omotice, vrtoglavice).'